《梅花百咏 其五十七 通神》
明代·李江

品汇纷纷独绝伦，生成标格似何人。至诚不息悠而久，体物无遗一故神。

碧玉壶中天洞达，锦屏风面月清新。欲知洁静精微处，一部羲经字字真。

作者简介：李江，字朝宗，号亦山。开平人。明孝宗弘治五年（一四九二）举人。任广西梧州推官，以文章忤当道，罢归。有《亦山先生遗稿》四卷。清道光《肇庆府志》卷一八、民国《开平县志》卷三二有传。李江诗，以李文约藏清道光十五年刊本《亦山先生遗稿》为底本。